钦定古今图书集成/理学汇编/学行典/第248卷 > 李疑
## 钦定古今图书集成/理学汇编/学行典/第248卷 > 李疑

按《江宁府志》：“李疑，世居通济门外，家贫，好周人急，授
《童子经》，得粟自给，不足则以六物推人休咎。金华范
景滈为部吏，只身得疾，无肯僦舍者，杖而诣疑告曰：
‘不幸被疾，人莫我容，闻君义甚高，愿假榻’。疑延入，泛
室居之，躬为炼药煮糜，旦夕问所苦。既而溲矢床席
秽不可近，疑日为浣涤不怠，滈涕曰：‘累君矣，恐不复
生，无以报德’。”囊有白金四十馀两，在故旅邸，愿自取
之。疑辞不受，滈曰：“君不取，亦为他人得耳，何益？”疑遂
同其里人偕往携归，记其数而封识之。滈死，疑出己
财殡于聚宝山，举所封囊寄其里人家，招其二子至，
按籍而还，仍赆之以归。平阳耿子廉械逮京师，其妻
孕将育，众拒不纳，卧草中以号。疑归，谓妇曰：“人孰无
缓急，倘为风露所袭，则母子俱殒，吾宁舍之而受祸。”
俾妇邀归，产一男。逾月辞去，不取其报。